Monen shoppailijan odotus palkitaan vihdoin: Vaateketju Zara tulee Tampereelle

Suosittu espanjalainen vaateketju Zara on avaamassa liikkeen Tampereelle. Avaamisen aikataulusta tai liikkeen sijainnista ei vielä ole tietoa. Asia paljastui tiistaina Zaran emoyhtiön Inditexin verkkosivuilta, jossa haetaan työntekijöitä Tampereen myymälään. Avoinna ovat muun muassa myymäläpäällikön, kassan ja osastopäällikön tehtävät. Vaateketju Zara on alun perin lähtöisin Espanjan Galiciasta. Vuonna 1975 perustettu yritys laajeni sieltä aluksi muualle Espanjaan. Myöhemmin ketjun perustaja Amancio Ortega on perustanut tai hankkinut omistukseensa sellaisia vaatemerkkejä kuin Massimo Dutti, Oysho, Stradivarius, Pull and Bear ja Bershka. Ortegan bisnesimperiumin nimi on Inditex (Industrias de Diseño Textil), joka on vaatealan maailman suurin. Työntekijöitä on kaikkiaan 92 000, kauppaliikkeitä 6 600 eri puolilla maailmaa. Vaatebisnes on tehnyt 79-vuotiaasta Ortegasta yhden maailman varakkaimmista ihmisistä.